দিল্লি বোর্ডের পরীক্ষা। সকাল সকাল দুরু দুরু বুকে পরীক্ষা কেন্দ্রের দিকে রওনা হয়ে গিয়েছিলেন পরীক্ষার্থীরা। তবে তার আগেই বিপত্তি। বৃহস্পতিবার বৃষ্টির কারণে পার্ক সার্কাস সহ মধ্য কলকাতার একাধিক এলাকা জ্যাম জটে অবরুদ্ধ হয়ে পড়েছিল।
নির্দিষ্ট সময়ে ১০.৩০ টার মধ্যে পরীক্ষা কেন্দ্রে পৌঁছোবেন কীভাবে এমনটা ভেবেই ঘুম উড়ে গিয়েছিল অগণিত পরীক্ষার্থী ও তাঁদের অভিভাবকদের। এমন সময়েই তাঁদের ত্রাতা হয়ে দাঁড়ান এক পুলিশকর্মী।
বাবর আলি। পার্ক সার্কাস ট্র্যাফিক গার্ডের ওসি। তিনিই আপাতত ভগবান বিপাকে পড়ে যাওয়া অভিভাবক ও পরীক্ষার্থীদের কাছে। কীভাবে?
মন্থর গতির যান, জামের ভোগে পড়ে পরিচিতরা অনেকেই ফোন করেছিলেন মা উড়ালপুলে কর্তব্যরত ট্র্যাফিক গার্ড বাবর আলিকে। তিনিই দায়িত্ব নিয়ে বারোজন পরীক্ষার্থীকে নির্দিষ্ট পরীক্ষাকেন্দ্রে পৌঁছে দিয়ে আপাতত নায়কের মর্যাদা পাচ্ছেন। কয়েকজন ছাত্র-ছাত্রীকে ট্যাক্সিতে করে পরীক্ষার হলে পাঠানোর ব্যবস্থা করেন ওই পুলিশ আধিকারিক। তাছাড়াও ওই এলাকায় থাকা অন্যান্য ট্রাফিক সার্জেন্টদের ডেকে এনেও পরীক্ষার্থীদের পরীক্ষাকেন্দ্রে পাঠানোর ব্যবস্থা করেন তিনি।  এদের মধ্যে একজন আবার ভুল পরীক্ষাকেন্দ্রে হাজির হয়ে গিয়েছিলেন।
বিরক্ত না হয়ে বাবর আলি তাঁকে ফের সঠিক পরীক্ষা কেন্দ্রে পৌঁছে দেন। সেই সঙ্গে বাঁচিয়ে দেন বারোজন পরীক্ষার্থীর ভবিষ্যতও।
পুলিশ মানেই যেখানে বেনিয়ম ও দাদাগিরির ব্যাপার, সেখানে এখানে কেন এমন উলটপুরাণ? বাবর আলির স্মিত হেসে বিনয়ী জবাব, ‘মানুষকে সাহায্য করাই পুলিশের কর্তব্য। সেখানে পুলিশের স্বাভাবিক দায়িত্বই পালন করেছি।’

বাবর আলিকে ধন্যবাদ জানিয়ে এক অভিভাবকের ফেসবুক পোস্ট।
মনিদীপা চক্রবর্তী নামে একজন অভিভাবক নিজের এমন অভিজ্ঞতা শেয়ার করেছিলেন ফেসবুকে। মুহূর্তেই সেটা ভাইরাল। শেয়ার হয়েছে কয়েকশোরও বেশি। তবে আক্ষেপ একটাই বাবর আলি সোশ্যাল মিডিয়ায় এই ঝড়ের ইঙ্গিতও পেলেন না, কারণ তাঁর তো ফেসবুক অ্যাকাউন্টই নেই।